Divanija
Divanija arba ad Divanija (arab. الديوانية = ad-Dīwānīyah) – miestas vidurio Irake, 160 km į pietus nuo Bagdado, prie Eufrato intako atšakos Hilos; Kadisijos muchafazos centras. Pro miestą eina Bagdado–Basros geležinkelis ir plentas. Vystoma tekstilės pramonė, aliuminio lydymas, amatai (odos, vilnos, metalo dirbinių gamyba). Apylinkėse auginami javai (ypač ryžiai), datulės, vynuogės. Divanijoje veikia žemės ūkio institutas.